google/wiki40b huggingface dataset:
Λάκης Πετρόπουλος

Σε συλλογικό επίπεδο

Ο Λάκης γεννήθηκε στην Αθήνα και ξεκίνησε τον αθλητισμό από τον Αστέρα Αθηνών απ' τον οποίον μεταπήδησε στον Παναθηναϊκό το καλοκαίρι του 1952. Ως παίκτης του ΠΑΟ κατέκτησε το πρωτάθλημα το 1953 και το κύπελλο Ελλάδας το 1955. Στο τέλος της καριέρας του κέρδισε άλλους δύο τίτλους, τις δύο πρώτες περιόδους της Α΄ Εθνικής (1959-60, 1960-61). Το 1961 σταμάτησε το ποδόσφαιρο και ξεκίνησε προπονητική καριέρα, μαθητεύοντας αρχικά κοντά στον Στέφαν Μπόμπεκ.

Σε συλλογικό επίπεδο

Το 1963, δύο χρόνια αφού σταμάτησε το ποδόσφαιρο, έγινε βοηθός προπονητή στον Παναθηναϊκό. Τη θέση αυτή είχε μέχρι το 1968, ως βοηθός του Στέφαν Μπόμπεκ και του Μπέλα Γκούτμαν, μέχρι που ανέλαβε πρώτος προπονητής το 1968. Υπήρξε προπονητής του Παναθηναϊκού τη διετία 1968-1970, οδηγώντας την ομάδα του τριφυλλιού στο νταμπλ το 1969 και σε ένα ακόμα πρωτάθλημα το 1970. Ουσιαστικά, ήταν ο δημιουργός της ομάδας που τον επόμενο χρόνο έκανε τον άθλο του Γουέμπλεϊ, υπό την καθοδήγηση του Φέρεντς Πούσκας. 
Την τριετία 1972-1975 εργάστηκε στον Ολυμπιακό του Γουλανδρή, με τον οποίο κατάκτησε τρία συνεχόμενα πρωταθλήματα, ανεξάρτητα αν δεν έμεινε ως το τέλος της περιόδου 1974-75.
Επόμενη επιτυχημένη προπονητική του περίοδος ήταν το 1982 στον Παναθηναϊκό, με τον οποίο κατέκτησε το Κύπελλο, ενώ έχασε το πρωτάθλημα σε αγώνα μπαράζ.
Εργάστηκε επίσης στον ΠΑΟΚ, τον οποίο οδήγησε στον τελικό Κυπέλλου το 1978, στη βελγική Σερκλ Μπριζ το 1978-79, στον Πανιώνιο το β΄ μισό του 1979-80 και αρχές 1980-81, στον ΟΦΗ το 1984-85, καθώς επίσης στους Απόλλων Σμύρνης, Ανόρθωση, Κόρινθο και Προοδευτική.

Ηθοποιός

Το 1956 ο Λάκης Πετρόπουλος συμμετείχε στην ταινία "Οι άσσοι του γηπέδου" (γνωστή και ως "Κυριακάτικοι Ήρωες"), μαζί με άλλους γνωστούς ποδοσφαιριστές της εποχής, όπως ο Ανδρέας Μουράτης, ο Κώστας Λινοξυλάκης, ο Στάθης Μανταλόζης κ.ά.
Πέθανε στις 30 Ιουνίου 1996 σε ηλικία 64 ετών κατά τη διάρκεια περιοδείας ομάδας βετεράνων ποδοσφαιριστών στις ΗΠΑ.
Τζουζέπε Ουνγκαρέττι

Βιογραφία

Γεννήθηκε στις 8 Φεβρουαρίου 1888 στην Αλεξάνδρεια της Αιγύπτου. Σπούδασε στην Αίγυπτο, όπου ζούσε η οικογένειά του.
Κατά τη διάρκεια του μεσοπολέμου, ο Ουνγκαρέττι συνεργάστηκε με τον Μπενίτο Μουσολίνι (τον οποίο γνώρισε κατά την ένταξή του στον σοσιαλισμό), ενώ ήταν και ανταποκριτής της Popolo d'Italia και της Gazzetta del Popolo. Ενώ για σύντομο χρονικό διάστημα συνδέθηκε με τους Ντανταϊστές, ανέπτυξε τον ερμητισμό ως προσωπική ποίηση. Αφού πέρασε αρκετά χρόνια στη Βραζιλία, επέστρεψε στο σπίτι του κατά τη διάρκεια του Β΄ Παγκοσμίου Πολέμου και του ανατέθηκε θέση διδασκαλίας στο Πανεπιστήμιο Σαπιέντσα της Ρώμης, όπου πέρασε τις τελευταίες δεκαετίες της ζωής του και της σταδιοδρομίας του. Το φασιστικό παρελθόν του αποτέλεσε αντικείμενο αντιπαράθεσης.
Υπήρξε σημαντικός εκπρόσωπος της ιταλικού μοντερνισμού στο χώρο της ποίησης, πρωτοπόρος του λεγόμενου «ερμητικού κινήματος» στη λογοτεχνία. Με το έργο του συνέβαλε αποφασιστικά στην απαγκίστρωση της ιταλικής ποίησης του 20ού αιώνα από μια σειρά παραδοσιακά στοιχεία, όπως το μέτρο, οι λυρικές υπερβολές και οι ρητορισμοί.
Ο Τζουζέπε Ουνγκαρέττι πέθανε την 1η Ιουνίου 1970 στο Μιλάνο από βρογχοπνευμονία.
Hen Wlad Fy Nhadau

«Hen Wlad Fy Nhada» ([/heːn wlɑːd və n̥adaɪ̯/] (Χεν Βλαντ Βι Νανταϊ)) ονομάζεται ο εθνικός ύμνος της Ουαλίας. Ο τίτλος – παρμένος από τα πρώτα λόγια του τραγουδιού – σημαίνει «Παλιά Γη των Πατέρων Μου» στα Ουαλικά. Οι στίχοι γράφτηκαν από τον Έβαν Τζέιμς και η μελωδία συνετέθη από τον γιο του, τον Τζέιμς Τζέιμς, και οι δύο κάτοικοι της Ποντιπρίδ, Γκλαμόργκαν, τον Ιανουάριο του 1856. Το παλαιότερο γραπτό αντίτυπο επιβιώνει και είναι μέρος των συλλογών της Εθνικής Βιβλιοθήκης της Ουαλίας.

Προέλευση

Το Glan Rhondda (Όχθες του Ρόνδα), όπως ήταν γνωστό, όταν γράφτηκε, εκτελέστηκε για πρώτη φορά είτε τον Ιανουάριο ή τον Φεβρουάριο του 1856, από την Ελίζαμπεθ Τζων από το Ποντιπρίδ, και σύντομα έγινε δημοφιλές στην περιοχή.
Ο Τζέιμς Τζέιμς, ο συνθέτης, ήταν αρπιστής που έπαιζε το όργανό του στο παμπ το οποίο δούλευε, για το σκοπό του χορού. Το τραγούδι επρόκειτο αρχικά να πραγματοποιείτο με ρυθμό 6/8, αλλά έπρεπε να επιβραδυνθεί στο σημερινό ρυθμό, όταν άρχισε να τραγουδιέται από τα μεγάλα πλήθη.

Στίχοι

(Πρώτη στροφή)

Mae hen wlad fy nhadau yn annwyl i mi,

Gwlad beirdd a chantorion, enwogion o fri;

Ei gwrol ryfelwyr, gwladgarwyr tra mad,

Dros ryddid collasant eu gwaed.

(Ρεφρέν)

Gwlad, gwlad, pleidiol wyf i'm gwlad.

Tra môr yn fur i'r bur hoff bau,

O bydded i'r hen iaith barhau.

(Δεύτερη στροφή)

Hen Gymru fynyddig, paradwys y bardd,

Pob dyffryn, pob clogwyn, i'm golwg sydd hardd;

Trwy deimlad gwladgarol, mor swynol yw si

Ei nentydd, afonydd, i fi.

(Ρεφρέν)

(Τρίτη στροφή)

Os treisiodd y gelyn fy ngwlad tan ei droed,

Mae hen iaith y Cymry mor fyw ag erioed,

Ni luddiwyd yr awen gan erchyll law brad,

Na thelyn berseiniol fy ngwlad.

(Ρεφρέν)

Μετάφραση

(Πρώτη στροφή)

Η παλιά γη των πατέρων μου μού είναι αγαπητή,

Γη ποιητών και τραγουδιστών, διασήμων και φημισμένων.

Οι θαρραλέοι πολεμιστές της, έξοχοι πατριώτες,

Για την ελευθερία έχυσαν το αίμα τους.

(Ρεφρέν)

Χώρα, χώρα, είμαι πιστός στην χώρα μου.

Καθώς η θάλασσα [είναι] ένα τείχος για την αγνή, αγαπητή γη,

Ω η παλιά γλώσσα πρέπει να επιβιώσει.

(Δεύτερη στροφή)

Η παλιά ορεινή Ουαλία, ο παράδεισος του ποιητή,

Κάθε κοιλάδα, κάθε λαγκάδι, για την όρασή μου είναι όμορφο.

Μέσα από πατριωτικό συναίσθημα, τόσο γοητευτικός είναι ο ψίθυρος

Των ρεμάτων της, των ποταμών, για μένα.

(Ρεφρέν)

(Τρίτη στροφή)

Αν και ο εχθρός καταπιέζει τη γη μου κάτω από το πόδι του,

Η παλιά γλώσσα των Ουαλών είναι ζωντανή όσο ποτέ,

Η μούσα δεν παρεμποδίζεται από το αποτρόπαιο χέρι της προδοσίας,

Ούτε και η μελωδική άρπα της χώρας μου.

(Ρεφρέν)
Κάτω Τιθορέα

Πολιτισμός

Πολλές είναι επίσης οι πολιτισμικές δραστηριότητες της Κάτω Τιθορέας. Δύο από τους σημαντικότερους θεσμούς είναι ο Σύλλογος Γυναικών και το ετήσιο περιοδικό που εκδίδεται από τους μαθητές του Γυμνασίου και Λυκείου, η Μαθητική Ηχώ. 
Ο  Σύλλογος Γυναικών ιδρύθηκε το 1984 κι έχει μια επιτυχημένη πορεία στα πολιτιστικά και κοινωνικά δρώμενα του τόπου. Διοργανώνει κάθε χρόνο εορτές στο κύκλο του χρόνου όπως την Αποκριά, τη γιορτή της μητέρας  και άλλες. Ιδιαίτερη έμφαση δίνεται στις εξαήμερες πολιτιστικές εκδηλώσεις τον Αύγουστο  με   μουσικές και θεατρικές παραστάσεις,  εκθέσεις ζωγραφικής, χειροτεχνημάτων και βιβλίων,  βραδιές ελληνικών παραδοσιακών χορών, λαογραφικές εκθέσεις και αθλητικού περιεχομένου δραστηριότητες.
Πρωταρχικό μέλημα του συλλόγου αποτελεί η διατήρηση και διάσωση της πολιτιστικής μας κληρονομιάς και για το σκοπό αυτό το 2001 δημιούργησε τμήματα εκμάθησης παραδοσιακών χορών, ενηλίκων και παιδιών. Το τμήμα παραστάσεων έχει συμμετάσχει αρκετές φορές με επιτυχία στο φεστιβάλ «Εμμέλεια» του θεάτρου Δόρα Στράτου, σε διάφορες συναντήσεις χορευτικών παραδόσεων ανά την Ελλάδα, αλλά και σε ανάλογες εκδηλώσεις στην Ευρώπη.

Οδικές μεταφορές

Η Εθνικής Οδός 3 διέρχεται πλησίον της κωμόπολης ενώνοντάς τη με την Αθήνα, τη Λιβαδειά, τη Λαμία.

Σιδηροδρομικές μεταφορές

Οι σιδηροδρομικες γραμμές Αθήνας - Καλαμπάκας και Αθήνας - Λειανοκλαδίου εξυπηρετούν την κωμόπολη με τον ομώνυμο σιδηροδρομικό σταθμό, ο οποίος βρίσκεται εντός του οικισμού. Επίσης, από αυτό το σταθμό, θα ξεκινάει το νέο τμήμα της νέας γραμμής Αθηνών - Θεσσαλονίκης.
Γκεόργκι Μαλενκόφ

Τα πρώτα χρόνια & καταγωγή

Γεννήθηκε στο Ορενμπούργκ της Ρωσικής Αυτοκρατορίας στις 8 Ιανουαρίου 1902, από μία οικογένεια με σλαβομακεδονικές ρίζες από την Οχρίδα. Έζησε ως έφηβος την Οκτωβριανή Επανάσταση και εντάχθηκε στον Κόκκινο Στρατό την περίοδο του Εμφυλίου Πολέμου. Μετά τον εμφύλιο ξεκίνησε την πολιτική του καριέρα και το 1938 έγινε προσωπικός γραμματέας του Ιωσήφ Στάλιν.

Πολιτική καριέρα

Το 1946 εξελέγη για πρώτη φορά στο ανώτατο όργανο του ΚΚΣΕ, το Πολιτικό Γραφείο, και σε συμμαχία με τον επίσης πρωτάρη αλλά πανίσχυρο Λαβρέντι Μπέρια, αρχηγό της μυστικής αστυνομίας Εν Κα Βε Ντε, εκκαθάρισε τους ζντανοφικούς. Όταν ο Στάλιν πέθανε το 1953, οι Μαλενκόφ - Μπέρια μοιράσθηκαν τις ισχυρότερες κυβερνητικές θέσεις: ο πρώτος έγινε πρόεδρος του υπουργικού συμβουλίου (αντίστοιχο του πρωθυπουργού) και προσωρινός γενικός γραμματέας του ΚΚΣΕ, ενώ ο δεύτερος κράτησε το Υπουργείο Εσωτερικών Υποθέσεων (που ανέκτησε και την ευθύνη της μυστικής αστυνομίας).
Μία από τις πρώτες κινήσεις τους ήταν να απελευθερώσουν ενάμισι εκατομμύριο κρατουμένους από τα γκούλαγκ. Σύντομα όμως ο Μαλενκόφ έσπασε τη συμμαχία, συνωμότησε με το Νικίτα Χρουστσόφ και οδήγησαν το Μπέρια στο εκτελεστικό απόσπασμα (23 Δεκεμβρίου) ως προδότη και βιαστή - αμφότεροι φοβούνταν ότι ο Μπέρια αργά η γρήγορα θα τους εξόντωνε, εάν δεν το έκαναν αυτοί πρώτοι. Τρεις μήνες νωρίτερα (και ενώ ο Μπέρια ήταν στη φυλακή) ο Χρουστσόφ είχε εκλεγεί με τη στήριξη του Μαλενκόφ γενικός γραμματέας του ΚΚΣΕ. 
Η νέα δυανδρία κυβέρνησε τη χώρα έως το 1955. Το Φλεβάρη αυτού του έτους ο Μαλενκόφ αποπέμφθηκε από την κυβέρνηση, με το αιτιολογικό ότι είχε υπάρξει στενός φίλος του Μπέρια και ότι καθυστερούσαν οι μεταρρυθμίσεις που είχε αναλάβει - επίσημα ανακοινώθηκε ότι παραιτήθηκε λόγω απειρίας στα οικονομικά. Εντούτοις κράτησε το πόστο του στο Πολιτικό Γραφείο του κόμματος.
Ως ανώτατο κομματικό στέλεχος ο Μαλενκόφ στήριξε τις χρουστσιοφικές πολιτικές της διεθνούς ύφεσης και του περιορισμού των εξοπλιστικών προγραμμάτων προς όφελος της παραγωγής καθημερινών αγαθών, αλλά έβλεπε με επιφύλαξη την αποσταλινοποίηση. Έτσι το 1957 συμμετείχε στην αποκληθείσα «Αντικομματική Ομάδα», μια φράξια στελεχών του Πολιτικού Γραφείου που αποπειράθηκε να καθαιρέσει το Χρουστσιόφ. Οι Αντικομματικοί ηττήθηκαν και αποστερήθηκαν των κομματικών αξιωμάτων τους.

Διαγραφή & τέλος

Το 1961 ο Μαλενκόφ διαγράφηκε και από απλό μέλος του ΚΚΣΕ. Μετατέθηκε δυσμενώς στο Καζακστάν, όπου τοποθετήθηκε διευθυντής ενός υδροηλεκτρικού φράγματος. Προς το τέλος της ζωής του είχε στραφεί στον χριστιανισμό. Πέθανε μακριά από τη δημοσιότητα στις 14 Ιανουαρίου 1988 στη Μόσχα, λίγες ημέρες μετά τα 86α γενέθλιά του.
Λαμπέρτο του Μονακό

Βιογραφία

Ήταν γιος του Νικόλα Γκριμάλντι κυρίου της Αντίμπ και της Τσεζαρίνας Ντόρια, κόρης τού Σεβά κυρίου της Ονέλια.
Το 1457 απεβίωσε ο Καταλάν Γκριμάλντι κύριος του Μονακό και στη διαθήκη του όριζε το μόνο τέκνο του, η Κλωντίν, να παντρευτεί τον 7ο εξάδελφό της Λαμπέρτο, ώστε το Μονακό να μείνει στον Οίκο των Γκριμάλντι. Το καταστατικό του μικρού κράτους όριζε να κληρονομηθεί μόνο σε άρρενες απογόνους. Ο Λαμπέρτο ανήκε στον κλάδο των Γκριμάλντι, που είχε εγκατασταθεί στην Αντίμπ, ενώ η Κλωντίν ανήκε στον κύριο κλάδο του Οίκου.
Ο Λαμπέρτο ανέλαβε τα ηνία της εξουσίας σε μία δύσκολη περίοδο για το Μονακό. Αγωνίστηκε να διατηρήσει το Μονακό ανεξάρτητο και λέγεται, ότι "χειρίστηκε τη διπλωματία και το ξίφος με το ίδιο ταλέντο". Έθεσε ως μότο στον θυρεό του τη φράση "Με του Θεού τη βοήθεια".
Εθνική Ουρουγουάης U23 (ποδόσφαιρο ανδρών)

Η Εθνική Ουρουγουάης U23 (ποδόσφαιρο ανδρών) (ή Ολυμπιακή ομάδα ποδοσφαίρου Ουρουγουάης) εκπροσωπεί τη Ουρουγουάη στις διεθνές ποδοσφαιρικές διοργανώσεις των Ολυμπιακών Αγώνων. Στην ομάδα συμμετέχουν ποδοσφαιριστές μέχρι 23 ετών, εκτός από 3 ποδοσφαιριστές μεγαλύτερης ηλικίας. Η ομάδα ελέγχεται από την Ομοσπονδία Ποδοσφαίρου Ουρουγουάης. Έχει κατακτήσει δύο χρυστά μετάλλια (1924 και 1928). Έδρα της ομάδας είναι το Estadio Centenario de Montevideo.
Post Office Protocol

Το Post Office Protocol (POP), επίσης γνωστό και ως POP3 είναι ένα πρωτόκολλο που χρησιμοποιείται για την παραλαβή των ηλεκτρονικών μηνυμάτων (email) από έναν απομακρυσμένο εξυπηρετητή (server) χρησιμοποιώντας σύνδεση TCP/IP.

Περιγραφή

Το POP3 αποτελεί εξέλιξη των προηγούμενων μορφών του πρωτοκόλλου, τα οποία ονομαζόταν ανεπίσημα POP1 και POP2. Ο όρος Post Office Protocol είναι πλέον συνώνυμος με το POP3, καθώς οι προηγούμενες μορφές του πρωτοκόλλου έχουν πλέον καταργηθεί στην πράξη.
Το POP3 είναι σχεδιασμένο με τέτοιον τρόπο ούτως ώστε να επιτρέπει στους χρήστες του διαδικτύου που έχουν προσωρινές συνδέσεις (πχ dial-up) να παραλαμβάνουν την ηλεκτρονική τους αλληλογραφία, να την αποθηκεύουν στον τοπικό σκληρό δίσκο και στην συνέχεια να την διαβάζουν χωρίς να χρειάζεται να παραμένουν συνδεδεμένοι στο διαδίκτυο. Παρόλο που υπάρχει η δυνατότητα τα μηνύματα να παραμείνουν στον server ηλεκτρονικού ταχυδρομείου, οι περισσότερες εφαρμογές POP3 συνδέονται με τον server, λαμβάνουν όλα τα ηλεκτρονικά μηνύματα, τα αποθηκεύουν στον υπολογιστή του χρήστη, τα σβήνουν από τον server και αποσυνδέονται.
Σε αντίθεση με το POP3, το πρωτόκολλο Internet Message Access Protocol (IMAP) που εμφανίστηκε αργότερα υποστηρίζει τόσο την online όσο και την offline ανάγνωση μηνυμάτων. Επίσης αφήνει τα μηνύματα στον server έως ότου ο χρήστης αποφασίσει να τα διαγράψει. Η τακτική αυτή δίνει την δυνατότητα σε έναν χρήστη να διαβάζει τα email του από διάφορους υπολογιστές. Αντίθετα, το POP3 επιτρέπει την ανάγνωση των email μονάχα από τον υπολογιστή στον οποίο έχουν κατέβει.
Τα περισσότερα προγράμματα διαχείρισης ηλεκτρονικής αλληλογραφίας (Mozilla Thunderbird, Microsoft Outlook κοκ) υποστηρίζουν και τα δύο πρωτόκολλα και δίνουν στον χρήστη την δυνατότητα να επιλέξει ποιο ταιριάζει καλύτερα στις ανάγκες του. Παρ’ όλα αυτά όμως, το πρωτόκολλο IMAP υποστηρίζεται από λιγότερους servers σε σχέση με το πρωτόκολλο POP3.
Το POP3 χρησιμοποιεί την πόρτα 110 για να εγκαθιδρύσει μία σύνδεση TCP με τον mail server. Πολλά προγράμματα ηλεκτρονικού ταχυδρομείου χρησιμοποιούν κρυπτογράφηση ούτως ώστε τα δεδομένα που διακινούνται στην σύνδεση αυτή να μην είναι αναγνώσιμα από άλλους. Για να αποδεχθεί ο mail server την σύνδεση, θα πρέπει ο χρήστης να δώσει το όνομα χρήστη και τον κωδικό πρόσβασής του. Η αρχική έκδοση του POP3 μετέδιδε τα ευαίσθητα αυτά δεδομένα σε μορφή απλού κειμένου, οπότε οποιοσδήποτε μπορούσε να τα διαβάσει. Στην συνέχεια όμως το πρωτόκολλο βελτιώθηκε και πλέον παρέχει την δυνατότητα κρυπτογραφημένης μετάδοσης του ονόματος χρήστη και του κωδικού. Παρόλα αυτά όμως, πολλοί χρήστες δεν γνωρίζουν αυτήν την δυνατότητα και συνεπώς δεν την χρησιμοποιούν.

POP4

Το POP4 αποτελεί μία νέα έκδοση του πρωτοκόλλου, η οποία έχει προταθεί αλλά δεν έχει γίνει ακόμη επίσημο standard. Το POP4 επιτρέπει στον χρήστη να διαχειρίζεται καταλόγους στον mail server και εισάγει κάποιες βελτιώσεις στο POP3 όσον αφορά την διαχείριση μηνυμάτων MIME. Αν και έχει προταθεί ήδη από το 2003, δεν έχει γίνει κάποια πρόοδος όσον αφορά την επίσημη υιοθέτησή του.
Βικιλεξικό

Οργάνωση

Το Βικιλεξικό (με την ευρεία έννοια, δηλαδή το Wiktionary) έχει σαν απώτερο στόχο να γίνει ένα πολύγλωσσο λεξικό υπό δυο μορφές (και οι όροι, αλλά και οι ορισμοί, να είναι πολύγλωσσοι).
Το καθεαυτό «Βικιλεξικό» (το ελληνόφωνο, δηλαδή, Wiktionary) υποδεικνύει το μέρος του σχεδίου που περιέχει τους όρους στα ελληνικά όλων των ξένων γλωσσών.
Εκτός από τους όρους, βρίσκει κανείς την ετυμολογία, την προφορά, μεταφράσεις, συνώνυμα, κ.λπ.

Ιστορία

Ο Daniel Alston, ή Fonzy, είναι από τους κύριους θεμελιωτές του σχεδίου. Το σχέδιο ξεκίνησε στο https://web.archive.org/web/20021222032308/http://wiktionary.wikipedia.org/ την Πέμπτη 12 Δεκεμβρίου 2002 στις 6h40 UTC, μετά μετακόμισε στο http://www.wiktionary.org στις 26 Δεκεμβρίου 2002. Η ελληνόφωνη έκδοση δημιουργήθηκε την 1 Μαΐου 2004 στο http://el.wiktionary.org.

Ελληνόφωνη έκδοση

Το 2006 είδε το Βικιλεξικό να περνάει από λιγότερα από 300 λήμματα σε 75 000. Σε πρώτη φάση, εισήχθηκαν οι περισσότερες λέξεις της νέας ελληνικής. Σιγά σιγά, χάρη σε όλο και περισσότερους χρήστες, προστίθενται πάρα πολλές ξένες λέξεις, καθώς και ορισμοί, συνώνυμα, κλπ. των ελληνικών λέξεων.
Πιο συγκεκριμένα, σήμερα το Βικιλεξικό παρουσιάζει σε πληρότητα την ελληνική γλώσσα σχεδόν κατά 80 % (δηλαδή, τέσσερα από τα πέντε περίπου ελληνικά λήμματα περιέχουν τουλάχιστον έναν ορισμό). Όσο για τα ξένα λήμματα, υπάρχουν πάνω από 119 000, κυρίως στη γαλλική, την αγγλική και την εσπεράντο.
Κάτι χωρισμένα παλικάρια

Πλοκή

Πέντε άντρες αποφασίζουν να αλλάξουν τα πάντα στη ζωή τους. Ο Πέτρος ζητά διαζύγιο από την καταπιεστική γυναίκα του Κατερίνα και εγκαθίσταται στη βίλα της θείας του ως εργένης. Ακολουθεί ο φίλος του Χριστόφορος, που η γυναίκα του τον έδιωξε από το σπίτι τους. Ο Μηνάς αποφασίζει να χωρίσει από τη σχέση του, ενώ ο Ευτύχης ακολουθεί για να καταφέρει να γλιτώσει από τις απατεωνιές του. Τέλος, ο Αντώνης εγκαταλείπει τη φορτική μητέρα του και συγκατοικεί με τους άλλους τέσσερις φίλους του. Όμως οι δικοί τους άνθρωποι δεν τους αφήνουν και πολύ σε ησυχία.
Ανανεώστε την Ευρώπη

Ιστορία

Τον Μάιο του 2019, ο πρόεδρος της Συμμαχίας Φιλελευθέρων και Δημοκρατών για την Ευρώπη, Γκι Φερχόφστατ, μιλώντας σε ένα debate, ανακοίνωσε ότι μετά τις εκλογές η Κοινοβουλευτική Ομάδα θα διαλυθεί για να σχηματιστεί μια νέα Ομάδα, με τη συμμετοχή και του Γάλλου Προέδρου, Εμανουέλ Μακρόν.
Η νέα ομάδα ανακοίνωσε την υιοθέτηση του ονόματός της στις 12 Ιουνίου 2019, αφού σχημάτισε συμμαχία με την La République En Marche!.
Στις 19 Ιουνίου 2019, ανακοινώθηκε ότι ο Ντατσιάν Τσιόλος, πρώην πρωθυπουργός της Ρουμανίας και Επίτροπος Γεωργίας και Αγροτικής Ανάπτυξης, είχε επιλεγεί ως αρχικός πρόεδρος της ομάδας.
Ντελίριο

Επιδημιολογία

Το ντελίριο παρατηρείται συχνά στους νοσηλευόμενους ασθενείς-περίπου 10-20% στο συνολικό πληθυσμό των ενηλίκων ασθενών γενικών νοσοκομείων και στο 30-40% των υπερηλίκων που νοσηλεύονται. Οι πολύ μικρής ηλικίας και οι ηλικιωμένοι ασθενείς είναι περισσότερο επιρρεπείς στο ντελίριο. Οι ασθενείς με ιστορικό ντελίριου ή εγκεφαλικής βλάβης είναι περισσότερο πιθανόν να πάθουν επεισόδιο ντελίριου απ' ό,τι ο γενικός πληθυσμός.

Παθοφυσιολογία

Λειτουργικά το ντελίριο μπορεί να θεωρηθεί ως ένα σύνδρομο έλλειψης ακετυλχολίνης, που συνδυάζεται με υπερέκκριση ντοπαμίνης. Αυτό το μοντέλο ερμηνεύει τη διαταραχή της λειτουργίας της συνείδησης (λειτουργικό έλλειμμα ακετυλχολίνης) και στην εισβολή των ενεργών ψυχωτικών συμπτωμάτων όπως οι ψευδαισθήσεις και οι παραισθήσεις (λειτουργική υπερέκκριση ντοπαμίνης). Το ντελίριο που ακολουθεί την έκθεση σε αντιχολινεργικούς παράγοντες και η θεραπεία του ντελίριου με αντιψυχωτικά συνηγορούν υπέρ αυτού του μοντέλου έλλειψης ακετυλχολίνης-υπερέκκριση ντοπαμίνης. Ωστόσο, αυτή η θεωρία δεν καταφέρνει να εξηγήσει πλήρως διάφορες εκδηλώσεις του ντελίριου, όπως επίσης και το ρόλο των φαρμακευτικών παραγόντων που δεν δρουν μέσω των μηχανισμών ντοπαμίνης ή ακετυλχολίνης (π.χ βενζοδιαζεπίνες), οι οποίοι ωστόσο αποτελούν χρήσιμες θεραπείες του ντελίριου. Η κύρια οδός που φαίνεται να εμπλέκεται στην εμφάνιση του ντελίριου από ανατομικής πλευράς είναι η ραχιαία καλυπτρική οδός, που προβάλλει από το μεσεγκεφαλικό δικτυωτό σχηματισμό στο τετράδυμο και στο θάλαμο του εγκεφάλου.

Πορεία και πρόγνωση

Η εξέλιξη της νόσου είναι συνήθως ταχεία. Τα συμπτώματα συνήθως υποχωρούν τρεις με επτά ημέρες μετά την έναρξη της αντιμετώπισης του αιτιολογικού παράγοντα. Η πλήρης ύφεση της αντιμετώπισης των συμπτωμάτων μπορεί να απαιτήσει δύο εβδομάδες. Σε κάποιες περιπτώσεις, το ντελίριο μπορεί να υποχωρήσει αυτόματα. Στους ασθενείς πάντως που παρουσίασαν επεισόδιο ντελίριου, η θνητότητα εντός του επόμενου τριμήνου είναι 23-33% και εντός του επόμενου έτους 50%.

Θεραπεία

Ο πρωταρχικός στόχος στην αντιμετώπιση του ντελίριου είναι η θεραπεία της υποκείμενης κατάστασης που συνδέεται αιτιολογικά με το σύνδρομο. Σε περίπτωση τοξίκωσης από αντιχολινεργικά, ενδείκνυται η χρήση φυσοστιγμίνης. Σε περίπτωση ψυχωσικής συμπτωματολογίας και αϋπνίας, ενδείκνυται η χρήση της αλοπεριδόλης για τα ψυχωσικά συμπτώματα και βενζοδιαζεπινών βραχείας δράσης ή υδροξυζίνης για την αντιμετώπιση της αϋπνίας.
Ωντρέ Τοτού

Βιογραφία

Η Τοτού γεννήθηκε στη Μπωμόν της Γαλλίας. Το 1999, συμμετείχε σε ένα διαγωνισμό νέων ταλέντων, χορηγός του οποίου ήταν το Canal Plus, στην εκπομπή "Οι νέοι πρώτα", και κέρδισε το βραβείο νεότερης ηθοποιού στο 9ο Φεστιβάλ Νέων Κωμικών της Μπεζιέ. Αργότερα, την πρόσεξε ο Τόνυ Μάρσαλ ο οποίος της έδωσε ένα ρόλο στο βραβευμένο με Σεζάρ, Venus Beauty Institute (1999). To 2000 κέρδισε το βραβείο Σουζάν Μπιανσέτι ως η πιο υποσχόμενη νέα ηθοποιός στη Γαλλία.
Το 2001 η Τοτού εξελίχθηκε σε παγκόσμια διασημότητα, ερμηνεύοντας το ρόλο της Αμελί. Ωστόσο στη Γαλλία ακόμη ήταν περισσότερο γνωστή για τη δουλειά της στο Venus Beauty Institute, παρά για το ρόλο της "Αμελί". Το 2002 στην ταινία Μ' αγαπά, δεν μ' αγαπά.Το 2004 στην ταινία Οι Ατελείωτοι Αρραβώνες με τον ίδιο σκηνοθέτη της ταινίας Αμελί.
Το 2005 η Τοτού συμμετείχε στην πρώτη της χολιγουντιανή παραγωγή στο πλευρό του Τομ Χανκς, στην ταινία Κώδικας ντα Βίντσι, διασκευή του ομότιτλου παγκόσμιου μπεστ σέλλερ του συγγραφέα Νταν Μπράουν, σκηνοθετημένη από τον Ρον Χάουαρντ.
Νήσος Στίντενμπουργκ

Γεωγραφία

Το νησί έχει μέγιστο μήκος 400 μέτρα και μέγιστο πλάτος 190 μέτρα, επί εκτάσεως ολίγον μεγαλύτερης των 5 εκταρίων. Το νησί ευρίσκεται εντός του ανατολικού τμήματος της λίμνης Σάαλ, η οποία συνορεύει με την λίμνη Λάσσαν στα βόρεια και την λίμνη Μποργκ στα νότια.
Το νησί δεν ξεπερνά παρά μόνον σε μικρό βαθμό το υψόμετρο της λίμνης (35 μέτρα), ενώ υψηλόσωμα δέντρα το περιτριγυρίζουν. Οι όχθες του νησιού είναι περιτριγυρισμένες από καλαμιές. Το Στίντενμπουργκ ανήκε στο [[Δουκάτο του Ζαξ-Λάουενμπουργκ] έως την υπογραφή της συμφωνίας Μπάρμπερ-Λιαστσένκο το 1945, κατόπιν της οποίας ενσωματώθηκε στο έδαφος της πόλεως του Τσάρρεντιν αμ Σάαλζεε.
Ένα βατό φράγμα συνδέει, σήμερα, το νησί με το Μεκλεμβούργο στα ανατολικά, καθώς και με το νησί Κάμπενβερντερ στα δυτικά.

Ιστορία

Το Στίντενμπουργκ ανήκε κατά την διάρκεια του 13ου αιώνα στον Κόμη του Σβέριν, ενώ, στην συνέχεια, πέρασε υπό τον έλεγχο της Δούκισσας Μαργαρίτας του Λάουενμπουργκ, κατά την διάρκεια της περιόδου μεταξύ 1642-1680. Κατόπιν, διαδοχικά το νησί πέρασε υπό τον έλεγχο των οικογενειών φον Λύτσοβ, φον Μπύλοβ και φον Χάμμερσταϊν. Το 1740, κατέστη κτήση της οικογένειας φον Μπέρνστορφφ. Ο Γερμανός ποιητής Φρίντριχ Γκότλιμπ Κλόπστοκ διέμεινε στο συγκεκριμένο νησί το 1767, ενώ το αφιέρωσε ωδή, υπό τον τίτλο Stintenburg
Το σημερινό κτίριο της αγροτικής έπαυλης του Στίντενμπουργκ ανεγέρθηκε μεταξύ του 1810 και του 1817, πιθανώς υπό την διεύθυνση του Γιόζεφ Κρίστιαν Λίλι, επάνω στην θέση παλαιότερης ημερομηνίας θεμελίων, πιθανώς του 14ου αιώνα.
Η οικογένεια φον Μπέρνστορφφ εκδιώχθηκε της κατοικίας της κατά την διάρκεια του Γ΄ Ράιχ, με πρόσχημα την αντίθεσή της στο Κράτος. Ο ύστατος ιδιοκτήτης, Κόμης Άλμπρεχτ φον Μπέρνστορφφ, εκτελέστηκε από την Gestapo στο Βερολίνο, στα τέλη του Απριλίου του 1945.
Κατά την διάρκεια της περιόδου της ΛΔΓ, το κτίριο χρησιμοποιήθηκε από το Υπουργείο Κρατικής Ασφάλειας ως κέντρο εκπαιδεύσεως για μια μυστική στρατιωτική μονάδα επίλεκτων της συνοριοφυλακής της ΛΔΓ, λόγω της κοντινής απόστασης των συνόρων (τα σύνορα με την ΟΔΓ ευρίσκονταν σε απόσταση δύο χιλιομέτρων προς τα δυτικά).

Σήμερα

Το νησί και η αγροτική έπαυλη επεστράφησαν, το 1993, στην Οικογένεια φον Μπέρνστορφφ, η οποία και το χρησιμοποιεί ως τόπο κατοικίας. 
Το νησί αποτελεί μέρος της φυλασσόμενης περιοχής της βιόσφαιρας της λίμνης Σάαλ.
Δήμος Παγγαίου

Ενότητες και οικισμοί

Ο Δήμος Παγγαίου διαιρείται σε 5 «δημοτικές ενότητες», οι οποίες αντιστοιχούν στους 5 καταργηθέντες δήμους. Κάθε δημοτική ενότητα διαιρείται σε «κοινότητες», οι οποίες αντιστοιχούν στα διαμερίσματα των καταργηθέντων ΟΤΑ. Οι σημερινές κοινότητες του Δήμου, ήταν αυτόνομες κοινότητες και δήμοι πριν την εφαρμογή του προγράμματος Καποδίστρια.

Περιοχή

Ο Δήμος Παγγαίου κατέχει το κεντρικότερο και το πλέον δασωμένο τμήμα του Παγγαίου όρους. Στην αρχαιότητα υπήρχαν εκεί ορυχεία χρυσού και αργύρου.

Δήμαρχοι

Ο δήμαρχος Παγγαίου Τριαντάφυλλος Κουκούδης βρέθηκε δολοφονημένος στις 30 Δεκεμβρίου 2009. Δράστες του στυγερού εγκλήματος ήταν οι δύο ταμίες του Δήμου Παγγαίου, οι οποίοι συνελήφθησαν και ομολόγησαν την πράξη τους, ενώ αποκαλύφθηκε ότι εμπλέκονταν μαζί με το θύμα σε υπόθεση υπεξαίρεσης 710.000 ευρώ από το δημοτικό ταμείο.
2152 Αννίβας

Φυσικά χαρακτηριστικά

Η μέση διάμετρος του Αννίβα εκτιμάται σε 46,87 χιλιόμετρα. Ο φασματικός τύπος του είναι Ch, ενώ το γεωμετρικό άλβεδό του είναι 0,0508. Ο Αννίβας περιστρέφεται γύρω από τον εαυτό του μία φορά κάθε 5 ώρες και 59 λεπτά.